钦定古今图书集成/明伦汇编/官常典/第783卷 > 薛玨〈子存庆〉
## 钦定古今图书集成/明伦汇编/官常典/第783卷 > 薛玨〈子存庆〉

按《唐书》本传：“玨字温如，河中宝鼎人。以荫为懿德太
子庙令，累迁乾陵台令。岁中以清白闻，课第一，改昭
应令。人请立石纪德，玨固让，迁楚州刺史。初，州有营
田，宰相遥领使，而刺史得专达，俸及它给百馀万，田
官数百岁以优得迁别户三千，备刺史厮役。玨至，悉
条去之，租入赢异。时观察使恶其絜，诬以罪，左授峡
州刺史。”建中初，德宗命使者分诸道，察官吏升黜焉，
而李承状玨之简，赵赞言其廉，卢翰称其肃，书参闻，
于是拜中散大夫，赐金紫。刘元佐表兼汴宋行军司
马。李希烈弃汴州走，即拜玨刺史，迁河南尹，入为司
农卿。是时，诏举堪刺史、县令者且百人，延问人间疾
苦、吏得失，取尤通达者什二。宰相欲校以文词，玨曰：
“求良吏不可责文学，宜以上爱人之本为心也。”宰相
多其计，所用皆称职。为京兆尹，司农供三宫畜茹三
十车，不足，请市京兆。是时，韦彤为万年令，玨使彤禁
鬻卖，民苦之。德宗怒，夺玨、彤俸。帝疑下情不达，因诏
延英坐日，许百司长官二员言阙失，谓之巡对。玨刚
严，晓法律，勤身以劝下，然苛察无经术大体。坐善窦
参，改太子宾客，出为岭南观察使。卒，年七十四，赠工
部尚书。子存庆，字嗣德，貌伟岸。及进士第，历御史尚
书郎，五迁给事中。与韦弘景封駮诏书，时称其直。刘
总以幽州归，穆宗谓宰相曰：“必用薛存庆，可以宣朕
意。”对延英一刻遣之，至镇州，疽发于背，卒，赠吏部侍
郎。